Veselava
Veselava (vanasti ka Veselauska ja Veselavas muiža) on küla (mazciems) Lätis Cēsise piirkonnas, Veselava valla halduskeskus. Küla asub merepinnast 150 meetri kõrgusel, piirkonna keskusest Priekuļist 9 ja Riiast 95 kilomeetri kaugusel. Külas on Veselava bussipeatus. Asula jääb osaliselt Gauja rahvusparki. Küla tekkis endise Veselauska mõisa keskuse juurde. Veselavat läbis Riia–Pihkva postimaantee ja seal asus Veselava postijaam. Aastail 2009-2021 jäi küla Priekuļi piirkonda. Lisaks vallamajale asuvad Veselavas raamatukogu, rahvamaja ja postkontor. Sealsele kalmistule on maetud 12 Landesveeri sõjas langenud eestlast, neile on seal püstitatud ka mälestussammas. Kultuurimälestistest on regionaalse kaitse all Veselava mõisa häärber ja Veselava keskaegne kalmistu. Aastal 2017 oli Veselavas 30 elanikku, aastal 2022 oli elanikke 19.